Innlend matvælaframleiðsla fullnægir að töluverðum hluta fæðuframboði á Íslandi. Framboð af fiski er langt umfram eftirspurn, yfir 90 prósent í kjöti, eggjum og mjólkurvörum, en grænmetið á langt í land.
Þetta kemur fram í nýrri skýrslu Landbúnaðarháskólans fyrir atvinnu- og nýsköpunarráðuneytið, sem kynnt var í morgun. Þar er fjallað um fæðuöryggi þjóðarinnar. Aðeins eitt prósent af korni til manneldis er framleitt hér á landi og 43 prósent af grænmeti. Staðan er hins vegar allt önnur og betri í kjöti, eggjum og mjólkurvörum, að ekki sé talað um fisk. Innlend matvælaframleiðsla er mjög háð erlendum aðföngum, segir í skýrslunni, sérstaklega eldsneyti og áburði en einnig fóðri, sáðvöru og fleiru. Kristján Þór Júlíusson er landbúnaðar- og sjávarútvegsráðherra.
Skýrslan dregur að mínu mati ágætlega fram hversu sterk og mikilvæg íslensk matvælaframleiðsla er. Og hvað hún stendur undir stórum hluta af fæðuframboði hér á landi. Það í raun kemur á óvart miðað við hvernig umræðan oft á tíðum er. Ég vil sömuleiðis segja að hún dregur ágætlega fram þau tækifæri sem blasa við til þess að gera enn betur. Í því sambandi vil ég sérstaklega nefna þætti sem snúa að korni og áburði. það er í mínum huga mjög mikilvægt að hefja vinnu við að móta stefnu um fæðuöryggi þjóðarinnar og setja okkur markmið í þeim efnum varðandi innlenda matvælaframleiðslu og hvernig hún verður best í stakk búin til þess að takast á við skyndilegar breytingar sem snúa að aðföngum sem að íslensk matvælaframleiðsla þarf, séstaklega á sviði matvöru og innflutningi á matvöru, eldsneyti, áburði og korni.